TARYBOS SPRENDIMAS
2007 m. birželio 5 d.
panaikinantis Sprendimą 2005/186/EB dėl perviršinio deficito Maltoje
(2007/464/EB)
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 104 straipsnio 12 dalį,
atsižvelgdama į Komisijos rekomendaciją,
kadangi:
(1)
Tarybos sprendimu 2005/186/EB (1), priimtu Komisijai pagal Sutarties 104 straipsnio 6 dalį pateikus rekomendaciją, nuspręsta, kad Maltoje susidarė perviršinis deficitas. Taryba pažymėjo, kad 2003 m. valdžios sektoriaus deficitas sudarė 9,7 % BVP, iš kurio 2,9 % BVP susidarė dėl vienkartinio sandorio, taigi viršijo Sutartyje nustatytą 3 % pamatinę vertę, o bendroji valdžios sektoriaus skola sudarė 72 % BVP ir buvo tikėtina, kad 2004 m. ji ir toliau neatitiks Sutartyje nustatytos 60 % BVP pamatinės vertės.
(2)
2004 m. liepos 5 d. Taryba, vadovaudamasi Sutarties 104 straipsnio 7 dalimi ir 1997 m. liepos 7 d. Tarybos reglamento (EB) Nr. 1467/97 dėl perviršinio deficito procedūros įgyvendinimo paspartinimo ir paaiškinimo (2) 3 straipsnio 4 dalimi, pateikė Maltai skirtą rekomendaciją, kuria siekiama, kad vėliausiai iki 2006 m. būtų panaikintas deficito perviršis. Rekomendacija buvo paskelbta viešai.
(3)
Pagal Sutarties 104 straipsnio 12 dalį Tarybos sprendimas dėl perviršinio deficito turi būti panaikintas, kai, Tarybos manymu, perviršinis deficitas atitinkamoje valstybėje narėje yra ištaisytas.
(4)
Pagal prie Sutarties pridėtą Protokolą dėl perviršinio deficito procedūros Komisija teikia procedūrai vykdyti reikalingus duomenis. Taikydamos šį Protokolą, valstybės narės dukart per metus, t. y. iki balandžio 1 d. ir iki spalio 1 d., turi pateikti duomenis apie valdžios sektoriaus deficitą ir skolą bei kitus susijusius kintamuosius pagal 1993 m. lapkričio 22 d. Tarybos reglamento (EB) Nr. 3605/93 dėl Europos bendrijos steigimo sutarties priede pateikto Protokolo dėl perviršinio deficito procedūros taikymo (3) 4 straipsnį.
(5)
Remiantis Komisijos (Eurostato) pagal Reglamento (EB) Nr. 3605/93 8g straipsnio 1 dalį parengtais duomenimis, pateiktais po Maltos pranešimo pateikimo iki 2007 m. balandžio 1 d., ir Komisijos tarnybų 2007 m. pavasario prognoze, daromos šios pagrįstos išvados:
-
Valdžios sektoriaus deficitas buvo sumažintas nuo 10 % BVP 2003 m. iki 2,6 % BVP 2006 m., o tai yra mažiau už 3 % BVP deficito pamatinę vertę. Tai yra šiek tiek geriau už 2006 m. sausio mėn. atnaujintoje konvergencijos programoje nustatytą 2006 m. tikslinį rodiklį, nors šiek tiek viršija Tarybos rekomendacijoje, pateiktoje pagal 104 straipsnio 7 dalį, patvirtintus tikslinius rodiklius.
-
Daugiau kaip pusę (apie keturis procentinius punktus) 7,4 BVP procentiniais punktais sumažėjusio deficito santykio per 2003-2006 m. nulėmė padidėjusios pajamos, kurioms įtakos turėjo pokyčiai netiesioginių mokesčių srityje ir veiksmingesnis mokesčių rinkimas. Mažesnis išlaidų ir BVP santykis paaiškina likusius 3,5 procentinio punkto, o tai iš dalies atspindi padidėjusį vienkartinių sandorių skaičių, būtent žemės pardavimo sandorių, kurie pagal susitarimą įtraukiami kaip neigiamos išlaidos. Išlaidų santykis būtų sumažėjęs ne tiek daug, jeigu nebūtų atsižvelgta į 2003 m. 3 % BVP vertės esminį vienkartinį išlaidas didinantį sandorį, susijusį su laivų remonto įmonių restruktūrizavimu. Be to, išlaidos buvo apribotos sumažinant ir restruktūrizuojant valstybės įmones, nustatant priėmimo į valstybės tarnybą apribojimus ir kontroliuojant socialines išmokas.
-
Vienkartiniai deficito mažinimo sandoriai 2004-2006 m. sudarė vidutiniškai 1 % BVP. Be vienkartinių priemonių (0,7 % BVP), 2006 m. deficitas būtų viršijęs pamatinę vertę ir sudarytų 3,3 % BVP. 2006 m. numatomas struktūrinio balanso, t. y. pagal ciklą pakoreguoto balanso, neįskaitant vienkartinių ir kitų laikinųjų priemonių, pagerėjimas šiek tiek daugiau kaip 1 % BVP.
-
Komisijos tarnybų 2007 m. pavasario prognozėje nurodyta, kad dėl papildomo išlaidų taupymo deficitas 2007 m. toliau mažės iki 2,1 % BVP. Planuojama, kad vienkartinės priemonės sudarys 0,6 % BVP, o tai yra labai panašu į praėjusių metų dydį, todėl be vienkartinių priemonių deficitas nesiektų pamatinės vertės. Tai iš esmės atitinka 2007 m. balandžio mėn. pranešime pateiktą 1,9 % BVP oficialų deficito įvertinimą. Dėl 2008 m. pavasario prognozėje teigiama (darant prielaidą, kad politika nesikeis), kad deficitas toliau mažės iki 1,6 % BVP, nesiimant vienkartinių priemonių. Tai rodo, kad deficitas yra patikimai ir ilgam laikui sumažintas ir nesiekia 3 % BVP. Planuojama, kad 2007 m. struktūrinis balansas šiek tiek pagerės, o darant prielaidą, kad politika nesikeis, 2008 m. jis turėtų dar pagerėti procentiniu punktu. Tai turi būti vertinama atsižvelgiant į poreikį daryti pažangą siekiant biudžeto būklės vidutinės trukmės tikslo, kuris Maltos atveju yra subalansuotas struktūrinis biudžetas.;
-
Valdžios sektoriaus skola nuo didžiausio 73,9 % BVP rodiklio 2004 m. sumažėjo iki 66,5 % 2006 m. Pagal Komisijos tarnybų 2007 m. pavasario prognozę numatoma, kad skolos santykis iki 2008 m. pabaigos sumažės apytikriai iki 64,3 %, taigi priartės prie 60 % BVP pamatinės vertės.
(6)
Tarybos manymu, perviršinis deficitas Maltoje yra ištaisytas, todėl Sprendimas 2005/186/EB turėtų būti panaikintas,
PRIĖMĖ ŠĮ SPRENDIMĄ:
1 straipsnis
Atlikus bendrą įvertinimą, darytina išvada, kad perviršinis deficitas Maltoje yra ištaisytas.
2 straipsnis
Sprendimas 2005/186/EB panaikinamas.
3 straipsnis
Šis sprendimas yra skirtas Maltos Respublikai.
Priimta Liuksemburge 2007 m. birželio 5 d.